Kirurgisk afdeling på Sygehus Thy-Mors er blevet hædret for deres uddannelsesmiljø for unge læger. De har modtaget Dansk Kirurgisk Selskabs Uddannelsespris på årsmødet i juni. Det er en række af afdelingens yngre læger, der har indstillet kirurgisk afdeling til prisen. Og prisen blev givet med begrundelsen, at afdelingen har opbygget et "unikt og individuelt tilpasset uddannelsesmiljø med næsten ubegrænsede muligheder for den unge læge." Cheflæge Hans Ole Holdgaard er stolt over hæderen. - Det er virkelig en påskønnelse, der vil noget. Jeg er som cheflæge fantastisk stolt over, at Kirurgisk Afdeling får så flotte bedømmelser af unge læger, som kommer til at udgøre en krumtap i fremtidens danske sundhedsvæsen, siger Hans Ole Holdgaard.
Kirurgisk Selskab har hædret Sygehus Thy-Mors for deres uddannelsesmiljø for unge læger.